Ľ. Vážny, poslanec: (2003-12-03):
Máte pred sebou neobvykle rozsiahlu spoločnú správu gestorského výboru k návrhu zákona o elektronických komunikáciách. Spoločná správa obsahuje 157 pozmeňujúcich a doplňujúcich návrhov, ktoré boli k návrhu zákona predložené. Mnohí z vás môžu namietať, ako je to možné, že zákon, ktorý bol vládou Slovenskej republiky predložený Národnej rade na schválenie, si vyžadoval ešte toľko zmien. Namieste je aj otázka. Nemali sme zákon s toľkými zmenami vrátiť na dopracovanie? V kontexte s tým vystúpil aj pán poslanec Jasovský, ktorý hovoril o minulosti a prečo sa vlastne tento zákon dostal teraz a že bol aj verejný prísľub koalície, aby tento zákon bol, čiže všetky tieto aspekty sme zvážili, a dovoľte mi vysvetliť ešte ostatné. V záujme prijatia kvalitného zákona o elektronických komunikáciách bolo veľmi dôležité vydiskutovať, vecne a odborne vyargumentovať, a zdôrazňujem, že bez politického podtextu, problematiku elektronických komunikácií so všetkými dotknutými subjektmi ešte predtým, ako sa zákon dostane na rokovanie Národnej rady Slovenskej republiky a obmedziť tak v čo najväčšej možnej miere jeho prípadné účelové zmeny na rokovaní pléna Národnej rady, t. j. také zmeny, ktoré by mohli narušiť pôvodný zámer, koncepciu a poslanie tohto zákona. Z uvedených dôvodov sa pri Výbore Národnej rady pre hospodárstvo, privatizáciu a podnikanie na pôde komisie pre transformáciu dopravy, pôšt a telekomunikácií, ktorá tu už bola spomínaná a ktorej mám byť česť predsedom, uskutočnilo viacero kôl rokovaní, odborných rokovaní, na ktorých sa zúčastnili významní operátori zo Slovenska, zástupcovia telekomunikačných asociácií, zástupcovia Telekomunikačného úradu, zástupcovia predkladateľa, to znamená Ministerstva dopravy, pôšt a telekomunikácií Slovenskej republiky aj ostatnej odbornej verejnosti. Výsledkom spoločných rokovaní, kde bolo prebratých vyše 200 podnetov a pozmeňujúcich návrhov odbornej a podnikateľskej verejnosti, je sumár pozmeňujúcich a doplňujúcich návrhov, ktoré gestorský výbor odporúča schváliť tak, ako sú uvedené v spoločnej správe. Spolu s pánom spravodajcom sme sa s nimi detailne zaoberali a môžem zodpovedne vyhlásiť, že sú výsledkom kompromisu. Chcem však zdôrazniť, že krehkého kompromisu medzi všetkými zúčastnenými stranami. Myslím si, že neexistuje zákon, ktorý by bezvýhradne vyhovoval všetkým, ktorých sa týka. Viem, že návrh zákona doplnený o pozmeňujúce návrhy z gestorského výboru by mohol byť lepší, výhodnejší voči pevným operátorom, mohol by byť lepší voči mobilným operátorom, mohol by byť lepší voči prevádzkovateľom káblových sietí a ostatným. Určite malo aj ministerstvo dopravy, pôšt a telekomunikácií a Telekomunikačný úrad ako regulátor nasadenú latku vyššie pri spracúvaní tohto zákona, ale na spoločných rokovaniach všetci prijali čiastočné kompromisy s cieľom prijatia zákona ako celku. Prijatím zákona spolu s uvedenými pozmeňujúcimi návrhmi by na Slovensku konečne mohla začať platiť moderná právna norma, ktorá by bez vážnejších zmien mohla platiť niekoľko nasledujúcich rokov a nemusela by byť pár týždňov po nadobudnutí účinnosti novelizovaná. Chcem vás preto, vážené kolegyne a kolegovia, požiadať o podporu pozmeňujúcich návrhov zo spoločnej správy, tak ako sú gestorským výborom odporúčané. Aby však mohol byť naplnený cieľ, o ktorom som hovoril na začiatku, to znamená vyváženosť zákona, dosiahnutý krehký kompromis, zámer a poslanie tohto zákona, dovolím si vás upozorniť ešte na jednu skutočnosť. Je možné, že v rozprave ešte odznejú a budú predložené ďalšie pozmeňujúce návrhy. Upozorňujem, že niektoré by potenciálne mohli byť vytrhnuté z kontextu a ich prijatím by mohla byť narušená rovnováha zákona vo vzťahu k všetkým subjektom, ktorí sú účastníkmi telekomunikačného trhu a ktorí snahu o takúto rovnováhu svojím konštruktívnym prístupom preukázali na uskutočnených spoločných rokovaniach. Neviem, či som vás touto argumentáciou presvedčil, dúfam, že áno, ale chcem vás, vážené pani poslankyne a poslanci, na záver požiadať, aby ste svojím hlasovaním podporili pozmeňujúce návrhy s odporúčaním gestorského výboru a, samozrejme, nepodporili rôzne iné pozmeňujúce návrhy, ktoré menia koncepciu zákona a zvýhodňujú len vybraných účastníkov trhu elektronických komunikácií, t. j., aby sme dlho očakávaný zákon prijali, a tým zadefinovali konsenzuálny právny rámec na poskytovanie, rozvoj a reguláciu služieb elektronických komunikácií. Ďakujem za pozornosť.